DA Den Europæiske Unions Tidende L 211/42

RÅDETS AFGØRELSE 2010/450/FUSP

af 11. august 2010

om udnævnelse af Den Europæiske Unions særlige repræsentant for Sudan

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 28, artikel 31, stk. 2, og artikel 33,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) Den 18. juli 2005 vedtog Rådet fælles aktion 2005/556/FUSP (1) om udnævnelse af Den Europæiske Unions særlige repræsentant (i det følgende benævnt »EUSR«) for Sudan.

(2) Rosalind MARSDEN bør udnævnes til EUSR for Sudan fra den 1. september 2010 til den 31. august 2011. EUSR's mandat kan dog afsluttes tidligere, hvis Rådet træffer afgørelse herom efter forslag fra Unionens højtstående repræsentant for udenrigsanliggender og sikkerhedspolitik (i det følgende benævnt »HR«) efter ikrafttrædelsen af afgørelsen om oprettelse af Tjenesten for EU's Optræden Udadtil.

(3) EUSR skal gennemføre sit mandat under forhold, som muligvis vil blive forværret og vil kunne skade målene for den fælles udenrigs- og sikkerhedspolitik, jf. traktatens artikel 21 —

VEDTAGET DENNE AFGØRELSE:

Artikel 1

Udnævnelse

Rosalind MARSDEN udnævnes herved til EUSR for Sudan fra den 1. september 2010 indtil den 31. august 2011. EUSR's mandat kan afsluttes tidligere, hvis Rådet træffer afgørelse herom efter forslag fra HR efter ikrafttrædelsen af afgørelsen om oprettelse af Tjenesten for EU's Optræden Udadtil.

Artikel 2

Politikmål

EUSR's mandat er baseret på Den Europæiske Unions (i det følgende benævnt »EU« eller »Unionen«) politikmål i Sudan, og EUSR skal arbejde sammen med de sudanske parter, Den Afrikanske Union (AU) og De Forenede Nationer (FN) samt andre nationale, regionale og internationale interessenter med henblik på at nå frem til en fredelig overgang i henhold til den samlede fredsaftale (CPA), herunder tilrettelæggelsen af troværdige folkeafstemninger om Abyei og om selvbestemmelse for det sydlige Sudan i januar 2011. Dette omfatter et aktivt bidrag til den fulde og rettidige gennemførelse af CPA og aftalerne for tiden efter folkeafstemningen; støtte til institutionsopbygning og fremme af stabiliteten, sikkerheden og udviklingen i det sydlige Sudan uanset resultatet af folkeafstemningen om selvbestemmelse; forbedring af sikkerheden og fremme af en politisk løsning på konflikten i Darfur; fremme af retfærdighed, forsoning og respekt for menneskerettighederne, herunder fuldt samarbejde med Den Internationale Straffedomstol samt forbedring af den humanitære adgang i hele Sudan.

Artikel 3

Mandat

1. For at nå politikmålene har EUSR mandat til

a) at etablere kontakter med Sudans regering, det sydlige Sudans regering, de væbnede bevægelser i Darfur og andre sudanske parter samt civilsamfundet og ikke-statslige organisationer samt opretholde et nært samarbejde med AU og FN med henblik på at forfølge Unionens politikmål

b) at fremme en konsekvent international strategi over for Sudan og opretholde tætte kontakter med AU, og især AU's højniveaupanel for Sudan, FN, herunder tætte og regelmæssige konsultationer med FN's mission i Sudan (UNMIS), og Den blandede AU/FN-operation i Darfur (UNAMID), Den Mellemstatslige Organisation for Udvikling (IGAD), Den Arabiske Liga (LAS) samt regionale og andre centrale aktører, herunder USA's særlige udsending

c) at deltage i arbejdet i Det Internationale Rådgivende Forum om en sammenhængende international indsats vedrørende Sudan

d) at opretholde regelmæssige kontakter på højt politisk niveau med IGAD og de vigtigste regionale interessenter med henblik på en yderligere udvikling i gennemførelsen af CPA og indvirkningen på Sudans integration i regionen med henblik på at indgå aktivt i et samarbejde med regionale og centrale afrikanske stater om at styrke enigheden om gennemførelsen af CPA, herunder at respektere resultatet af folkeafstemningen om selvbestemmelse for det sydlige Sudan

e) at støtte det arbejde, der udføres af den fælles AU/FN-mægler og af AUHIP med hensyn til internationale tiltag til at fremme en varig fredsaftale for Darfur og nøje følge forhandlingsprocessen, bl.a. hjulpet på vej af regeringerne i Qatar, Egypten, Libyen og andre

f) for så vidt angår bekæmpelsen af straffrihed i Sudan og respekt for menneskerettighederne, herunder kvinders og børns rettigheder, at følge situationen og opretholde regelmæssige kontakter med de sudanske myndigheder, anklageren ved Den Internationale Straffedomstol, AU og FN, især med højkommissæren for menneskerettigheder og menneskerettighedsobservatørerne i området

g) at repræsentere Unionen i videst muligt omfang i vurderings- og evalueringskommissionen vedrørende CPA

h) uden at det berører uafhængigheden i EU-valgobservationsmissioner (EUEOM), nøje at følge op på forberedelsen og udsendelse af kommende EOM’er til Sudan og fremme opfølgningen på de henstillinger, de giver og

i) aktivt at bidrage til udformningen af en fremtidig EU-strategi og -indsats efter udløbet af CPA, også med hensyn til at fremme konstruktive forbindelser mellem Khartoum og Juba uanset resultatet af folkeafstemningerne.

2. Med henblik på opfyldelsen af sit mandat skal EUSR bl.a.

a) rådgive og aflægge rapport om fastlæggelsen af EU's holdninger i internationale fora med henblik på proaktivt at fremme og styrke en konsekvent EU-politiktilgang vedrørende Sudan

b) bevare et overblik over alle Unionens aktiviteter og arbejde tæt sammen med EU-delegationen i Khartoum og EU-delegationen ved AU i Addis Abeba

c) støtte den politiske proces og aktiviteterne i forbindelse med gennemførelsen af CPA og forhandlingerne om de aftaler, der er nødvendige for perioden efter folkeafstemningen og støtte indsatsen vedrørende institutionsopbygning i det sydlige Sudan

d) bidrage til gennemførelsen af EU's politik vedrørende FN's Sikkerhedsråds resolution 1325 (2000) og 1820 (2008) om kvinder, fred og sikkerhed, herunder ved at overvåge og aflægge rapport om udviklingen i denne henseende, og

e) overvåge og aflægge rapport om de sudanske parters overholdelse af de relevante FN-sikkerhedsrådsresolutioner, især Sikkerhedsrådets resolutioner 1556 (2004), 1564 (2004), 1590 (2005), 1591 (2005), 1593 (2005), 1612 (2005), 1663 (2006), 1672 (2006), 1679 (2006), 1769 (2007), 1778 (2007), 1881 (2009), 1882 (2009), 1891 (2009) og 1919 (2010).

Artikel 4

Gennemførelse af mandatet

1. EUSR har ansvaret for gennemførelsen af mandatet og handler med reference til HR.

2. Den Udenrigs- og Sikkerhedspolitiske Komité (i det følgende benævnt »PSC«) opretholder privilegerede forbindelser med EUSR og er EUSR's primære kontaktpunkt for forbindelserne med Rådet. PSC giver EUSR strategisk vejledning og politiske retningslinjer i forbindelse med mandatet med forbehold af HR's beføjelser.

Artikel 5

Finansiering

1. Det finansielle referencegrundlag til dækning af udgifterne i forbindelse med EUSR's mandat i perioden fra den 1. september 2010 til den 31. august 2011 udgør 1 820 000 EUR.

2. Udgifterne forvaltes i overensstemmelse med de procedurer og regler, der gælder for Unionens almindelige budget.

3. Udgifterne forvaltes i henhold til en kontrakt mellem EUSR og Kommissionen. EUSR står til regnskab for alle udgifter over for Kommissionen.

Artikel 6

Sammensætning af medarbejderstaben

1. EUSR er inden for rammerne af sit mandat og de tilsvarende finansielle midler, der stilles til rådighed, ansvarlig for udpegelsen af sine medarbejdere. Staben skal omfatte medarbejdere med den ekspertise i specifikke politiske spørgsmål, som mandatet kræver. EUSR holder Rådet og Kommissionen løbende underrettet om sin medarbejderstabs sammensætning.

2. Medlemsstaterne og EU-institutionerne kan foreslå udstationering af medarbejdere til at arbejde sammen med EUSR. Løn til personale, der udstationeres af en medlemsstat eller af en EU-institution for at bistå EUSR, afholdes af henholdsvis den pågældende medlemsstat eller EU-institution. Eksperter, der udstationeres af medlemsstaterne ved Generalsekretariatet for Rådet, kan også udstationeres til EUSR. Internationale kontraktansatte skal være statsborgere i en medlemsstat.

3. Alt udstationeret personale forbliver under den udsendende medlemsstats eller EU-institutions administrative myndighed og udfører sine opgaver og handler i EUSR's mandats interesse.

4. Der opretholdes EUSR-kontorer i Khartoum og i Juba, som omfatter en politisk rådgiver og det nødvendige administrative og logistiske støttepersonale. I overensstemmelse med EUSR's mandat, der er beskrevet i artikel 3, kan der også oprettes et underkontor i Darfur, hvis de nuværende kontorer i Khartoum og Juba ikke kan yde al den nødvendige støtte til EUSR's personale, der er udstationeret i Darfurregionen.

Artikel 7

Privilegier og immuniteter for EUSR og dennes medarbejderstab

De privilegier, immuniteter og yderligere garantier, der er nødvendige for, at EUSR og dennes medarbejdere kan opfylde og afvikle EUSR's mission uhindret, aftales med værtsparten/-parterne, alt efter hvad der er relevant. Medlemsstaterne og Kommissionen yder den fornødne støtte med henblik herpå.

Artikel 8

EU's klassificerede informationers sikkerhed

EUSR og dennes medarbejdere overholder de sikkerhedsprincipper og minimumsstandarder, der er fastsat i Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter (2), navnlig ved behandlingen af EU's klassificerede informationer.

Artikel 9

Adgang til oplysninger og logistisk støtte

1. Medlemsstaterne, Kommissionen og Generalsekretariatet for Rådet sikrer, at EUSR får adgang til alle relevante oplysninger.

2. Alt efter tilfældet yder Unionens delegation og/eller medlemsstaterne logistisk støtte i regionen.

Artikel 10

Sikkerhed

EUSR skal i overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af afsnit V i traktaten, i overensstemmelse med sit mandat og på baggrund af sikkerhedssituationen i sit geografiske ansvarsområde træffe alle med rimelighed gennemførlige forholdsregler med hensyn til sikkerheden for det personale, der står under dennes direkte myndighed, navnlig ved

a) at udarbejde en missionsspecifik sikkerhedsplan på grundlag af retningslinjer fra General-sekretariatet for Rådet, der bl.a. omfatter missionsspecifikke materielle, organisatoriske og proceduremæssige sikkerhedsforanstaltninger vedrørende styringen af sikre personalebevægelser til og inden for missionsområdet, samt styring af sikkerhedshændelser, herunder en beredskabs- og evakueringsplan for missionen

b) at sørge for, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i missionsområdet

c) at sørge for, at alle medarbejdere, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller lige efter ankomsten til missionsområdet på grundlag af de risiko-ratings, som Generalsekretariatet for Rådet har opstillet for missionsområdet

d) at sørge for, at alle vedtagne henstillinger, som fremsættes efter regelmæssige sikkerhedsvurderinger, gennemføres, og afgive skriftlige rapporter om deres gennemførelse og om andre sikkerhedsspørgsmål som led i midtvejsrapporterne og rapporterne om gennemførelse af mandatet til HR, Rådet og Kommissionen.

Artikel 11

Rapportering

1. EUSR aflægger regelmæssigt mundtlig og skriftlig rapport til HR og PSC. EUSR aflægger også efter behov rapport til Rådets arbejdsgrupper. Der udsendes regelmæssigt skriftlige rapporter gennem Coreunettet. EUSR kan efter henstilling fra HR eller PSC aflægge rapport til Rådet for Udenrigsanliggender.

2. EUSR aflægger regelmæssigt rapport til PSC om situationen i Darfur og om situationen i Sudan som helhed.

Artikel 12

Koordinering

1. EUSR fremmer Unionens overordnede politiske koordinering. EUSR bidrager til at sikre, at alle EU-instrumenter på området sættes ind på en sammenhængende måde for at nå Unionens politikmål. EUSR's aktiviteter koordineres med Kommissionens aktiviteter samt med de aktiviteter, der udføres af andre EUSR’er, som er aktive i regionen. EUSR sørger for regelmæssig briefing af medlemsstaternes missioner og Unionens delegationer.

2. Under arbejdet på stedet holdes der tæt kontakt til cheferne for Unionens delegationer, herunder i Khartoum og i Addis Abeba og medlemsstaternes missionschefer. De skal gøre deres bedste for at bistå EUSR i gennemførelsen af dennes mandat. EUSR skal også holde forbindelse med andre internationale og regionale aktører på stedet.

Artikel 13

Revision

Gennemførelsen af denne afgørelse og dens sammenhæng med andre bidrag fra Unionen til regionen skal løbende tages op til revision. EUSR forelægger HR, Rådet og Kommissionen en fremskridtsrapport inden udgangen af februar 2011 og en samlet rapport om gennemførelsen af mandatet ved mandatets afslutning.

Artikel 14

Ikrafttræden

Denne afgørelse træder i kraft på dagen for vedtagelsen.

Udfærdiget i Bruxelles, den 11. august 2010. På Rådets vegne S. VANACKERE Formand

(1) EUT L 188 af 20.7.2005, s. 43.

(2) EFT L 101 af 11.4.2001, s. 1.